P r e d k l a d a c i a    s p r á v a

     Ministerstvo školstva Slovenskej republiky, na základe návrhu Slovenského olympijského výboru a Slovenského zväzu rýchlostnej kanoistiky, predkladá mimo plánu hlavných úloh MŠ SR a vlády Slovenskej republiky na rok 2002, na rokovanie vlády Slovenskej republiky materiál „ Návrh na prenájom pozemkov na vytvorenie Národného olympijského centra pre rýchlostnú kanoistiku“. Tento materiál bude predložený na rokovanie vlády SR.

     Vytvorenie Národného olympijského centra pre rýchlostnú kanoistiku a veslovanie v Jarovciach je v súlade s Národným programom rozvoja športu, schváleným vo vláde Slovenskej republiky v roku 2001. Vytvorením tohto centra budú vytvorené vhodné podmienky pre rozvoj úspešných olympijských športov v rýchlostnej kanoistike a veslárstve.
Tieto úspešné olympijské športové disciplíny zriadením a dokompletovaním tohto centra, budú mať vytvorené podmienky, porovnateľné so svetovou špičkou vo svojich športoch.

     Pozemky a objekty na týchto pozemkoch sú vo vlastníctve štátu a v správe štátneho podniku Vodohospodárska výstavba š. p. Bratislava a Slovenského vodohospodárskeho podniku š.p. Banská Štiavnica, odštepný závod Povodie Dunaja.  Navrhované riešenie predpokladá v prvej etape uzatvorenie dlhodobých zmlúv na prenájom uvedených pozemkov a objektov nachádzajúcich sa na týchto pozemkoch za symbolickú korunu na 99 rokov pre Slovenský olympijský výbor, pri zabezpečení zachovania pôvodného účelu, t.j. pre potreby športu. V tomto návrhu nemožno vidieť iba ekonomický rozmer, ale predovšetkým celospoločenský. Zohľadňuje potreby našich úspešných olympijských vodných športov súčasnosti a umožňuje ich ďalší rozvoj v súlade so svetovými trendmi v týchto športoch. Slovenský olympijský výbor predpokladá prevádzkovať uvedené centrum v spolupráci s príslušnými športovými zväzmi. 

     V druhej etape po fyzickom prevzatí uvedených pozemkov a objektov na nich sa nachádzajúcich, predpokladá Slovenský olympijský výbor, v úzkej spolupráci s príslušnými športovými zväzmi, dopracovať tieto projekty, vrátane finančných požiadaviek a spôsobov ich zabezpečenia a cieľového riešenia, predovšetkým s ohľadom na potreby príslušných športových zväzov a širokej verejnosti.